Loğaz
Loğaz — əsasən xalq satirası ilə bağlı termin. Satirik ruhlu əsərlərdə müəyyən bir hadisənin, yaxud şəxsin bilavasitə onun öz dili ilə lağa qoyulması loğaz adlanır. "Azərbaycan dilinin izahlı lüğəti"ndə loğaz həm də "istehza", "rişxənd", "masqara", "ələ salma" və "ağzına gələni danışma", "boş-boş danışma", "uydurma, yalan söyləmə" kimi qeyd edilir. "Loğaza qoyulmaq" isə "ələ salınmaq", "masqaraya qoyulmaq" kimi verilir. Məsələn: Moldayı, salmadı el dil boğaza, Eybi yox, gərçi qoyulduq loğaza. (M.Ə.Sabir) Loğazdan XX əsrin əvvəllərində — satirik şairlərimizin yaradıcılığında xüsusən geniş istifadə edilmişdir. Məsələn, Sabir xalqı geriyə sürükləyənləri, hər vasitə ilə milli intibaha mane olanları onların öz dili ilə ifşa edərək satiralarında loğazın klassik nümunələrini yaratmışdır: Fikr tədris edən əşxası kənar etməliyiz, Hər nasıl olsa, bu bidinləri zar etməliyiz, Ölkədən bunları məcburi-fərar etməliyiz, Tez zamanda vətəni, milləti xar etməliyiz, Böyləcə naili-məqsudü məram olmalıyız, Yaşamaq istər isək sırf əvam olmalıyız.